מלון פרימה פאלאס משקף את התהליך שעבר על האזור בו הוא שוכן: במקום זה עמד בתחילת המאה העשרים בית ספר לבנות של המיסיון האנגליקני, אחד ממוסדות הציבור הרבים שהוקמו על ידי נציגי מדינות נוצריות רבות מתוך רצונן לתפוס חזקה בשטח שיתפנה בקרוב, על רקע חולשתה של האימפריה העותמאנית (שכונתה "האיש החולה על הבוספורוס") ששלטה באזור כבר 400 שנה.
עם קום המדינה שימש המקום כחלק מבית החולים הדסה שנאלץ לגלות ממקום מושבו בהר הצופים. ומשנבנה ביה"ח בעין כרם נהרס המבנה הישן ונבנה במקום מלון.
המלון ששוכן במרכז העיר באזור שהפך חרדי עם השנים התאים את עצמו לשכונה. מי שניהל אותו שנים רבות היה מנחם פורוש איש יהדות התורה ואגודת ישראל. גם כשנמכר לרשת מלונות פרימה התחייבה הרשת לשמור על צביונו החרדי אך מיקומו במרכז העיר מושך גם אורחים אחרים.
מאזור המלון נוח לצאת לסיורים במרכז העיר ובמקומות כמו: רחוב הנביאים הציורי, סיורי אמנות, סיורי אוכל בשוק מחנה יהודה וסיור בשכונת מאה שערים ובשכונות הקרובות.
כיום, פרימה פאלאס מוכר באווירה ביתית, נוחה וחמה, המאפשרת לספוג את התרבות, הרוח והמסורת היהודית, תוך הקפדה על ערכי הדת היהודית.
מלון פרימה פאלאס ממוקם בלב ירושלים, בשכונת זיכרון משה, בסמוך לשכונות גאולה, מאה שערים, כיכר דווידקה, שוק מחנה יהודה ובמרחק 30 דקות הליכה מהכותל המערבי.
פרימה פאלאס מתחבר ומחבר ללב הרוח היהודית ומציע חוויה מוקפדת למהדרין. המלון שומר על צביונו החרדי, עוד מהיותו "מלון מרכז" ואורחיו נהנים מתנאים, מתקנים ושירותים המספקים שהייה נוחה ואיכותית תוך הקפדה על כל הפרטים הקטנים ששומרי המצוות זקוקים להם כדי להרגיש בבית.
במלון: 77 חדרים כולל חדרי אקונומי, חדרי סופריו, חדרי דלקס וחדרי דלקס עם מרפסת.
בחדרים: ערכת קפה ותה, מיני מקרר, טלוויזיה עם ערוצי לוויין, כספת, כיור דקורטיבי לנטילת ידיים בנפרד מחדר הרחצה.